51. schôdza NR SR - 10.deň - B. popoludní
Dátum: 2021-12-08
Poslanec: Richter, Ján (SMER - SD)
Druh vystúpenia: Vystúpenie v rozprave

6. Ďakujem pekne za slovo, pán podpredseda Národnej rady. Vážený pán minister, vážené kolegyne, kolegovia, nie je mojím cieľom teraz v diskusii zhrnúť všetky pozitíva, negatíva, hovoriť od á do zet. Budem mať ambíciu v nejakých pätnástich bodoch sa vyjadriť a povedať, prečo, z akých dôvodov ideme dať pozmeňujúci návrh, ktorý už bol aj dopredu ohlásený, čo bude obsahovať. Máme k tomu pragmatické dôvody a je dôležité, aby sme mali o tomto možnosť hovoriť aj tu na pléne Národnej rady. Vzhľadom na stav, ktorý tu je, hovoriť o potrebe kompenzácií a hľadania istých protiopatrení by bolo úplne zbytočné. Možno v čom sa zásadne líšime, že my chceme, aby sme hľadali a prijali opatrenia na obidve pandémie. Myslím teraz COVID-19. Ale pandémia, ktorá vyšla aj z posledného štatistického prieskumu, ľudia sa už dneska najviac boja chudoby. No na to treba reagovať a práve preto si myslím, že toto by bolo vzájomne potrebné tieto veci prepojiť a dať jasnú odpoveď ľuďom aj na jednu, jeden problém, aj na ten druhý problém. Dosť ťažko sa mi teraz ide vystupovať, lebo ja neviem, čo bude obsahovať ten nový návrh. Som prekvapený, že na výboroch neboli predložené pozmeňováky, aby sme hovorili k niečomu konkrétnemu. Zatiaľ budem hovoriť k tomu, čo uviedla včera aj pani spravodajkyňa, keď povedala, že však to, čo odznelo na tlačovke. Som tu dlho v tomto parlamente, ale to som doteraz ešte nepočul. No tak budem hovoriť k tomu, čo odznelo na tlačovke, i keď neviem na ktorej. Lebo tých tlačoviek bolo relatívne viac a každý si hovoril po svojom. Zachytil som to, čo pani Zemanová, dobre, je tu 300, ja to obhajovať nebudem, teraz neviem, sú za to, nie sú za to. Ale dobre, to je problém niekoho iného. Budem skôr vychádzať z toho, čo bolo predložené, aj s istými úvahami o tom, čo chcete zmeniť, to znamená, že odíde nejaké tie kartičky alebo poukážky a že to budú reálne, reálne peniaze, ktoré seniori v tomto prípade dostanú. No začal by som asi s tým, že týmto návrhom zákona sa vláda absolútne v priamom prenose tu v parlamente usvedčila, že zrušenie 13. dôchodku bolo úplne zbytočné. Ak si pamätám, chýbalo tam nejakých 280 mil., aby bol vykrytý celý ten návrh, to znamená priemerný dôchodok každému dôchodcovi podľa druhu poberania, poberania dôchodku. Tu sa odrazu objavilo 500, nebol problém v priamom prenose povedať, že ďalších 100. Ja som z toho prekvapený, uvidíme, čo bude predložené v rozpočte, ale minimálne si dovolím povedať, a to tu bolo potvrdené, usvedčili ste sa z klamstva. Čo je horšie, a to som veľmi prekvapený aj smerom k pánovi ministrovi Krajniakovi, že, preboha, nepredĺžil ani minimálnu valorizáciu vo výške 2 % na ďalšie obdobie, lebo my sme to prijali s dobrou vierou na štyri roky. Nikto pred štyrmi rokmi nemohol vedieť, aká tu bude situácia. Jeden riadok, ktorý hovorí, že účinnosť sa predlžuje o ďalšie štyri roky alebo na nejaké obdobie, a bolo by to úplne inak. Minimálne tí dôchodcovia by mali pocit, že niekto vníma, čo sa deje a ich postavenie, a že sa to do istej miery odrazí aj na tom ich dôchodku. Áno, pretože predpokladám, že v tých faktických môžete povedať, však aj ty, keď si bol minister, to nebolo vždy, neviem, nejaké valné. No len chcem reagovať zásadný rozdiel. Keď som bol minister, my sme mali iný problém. Ja som musel veľmi operatívne prijímať návrh zákona, ktorý riešil de-flá-ci-u. Keby tá deflácia bola bývala prešla až do toho zákona, my by sme museli skracovať dôchodky, to znamená brať ľuďom tie dôchodky, ktoré majú, alebo minimálne z nich odrátavať. To znamená zásadne odlišný stav, ako je teraz. A už vôbec nehovorím o tom, o tej veľkej vlne, ktorá sa na nás valí od toho 1. januára v podobe zdražovania, zdražovania všetkého od energií, služby, tovary, ktoré môžu dôjsť do čísel, ktorým sa valorizácia 1,3 % nieže nepribližuje, ale je po členky na akýkoľvek spôsob jednoduchého riešenia. To znamená, že aj toto je potrebné, aby tu zaznelo, aby sme sa aj k tomuto vyjadrili, pretože je to veľmi dôležité. Kompenzácie zamestnávateľom a živnostníkom. V podstate od prvého momentu bola prijatá, prijaté opatrenie, ktoré sa volalo Prvá pomoc, alebo volá. No len prišla Prvá pomoc plus, Prvá pomoc dvakrát plus. Pýtam sa prečo. No pretože ten nieže odhad, ale prostriedky na tú kompenzáciu od začiatku, ktoré boli k dispozícii, boli malé. Musel prísť tlak zamestnávateľov, možno aj opozície, aby sa prijala, prijali potom tie plusky. No len zaujímavé, keď sa prijala tá druhá, to znamená dvakrát plus, o mesiac prišlo letné obdobie, relatívne lepšie časy, no a ona skončila. Ale teraz sme v úplne inej situácii a treba povedať, a zamestnávatelia po tom veľmi volajú, tu najviac chýba tzv. opatrenie 3b. To znamená kompenzácia za stratu tržieb, za stratu výnosov, ktorá nie je riešená. A treba povedať, tá strata je preto, že štát rozhodol, že musia prevádzky zatvoriť. V tom prípade je nevyhnutné, aby sa štát aj postaral, aby sa tie prevádzky potom mohli otvoriť a fungovať ďalej aj s tými zamestnancami, ktorí sú tam. Áno, chcem oceniť, že relatívne po tých 60-tisíc, čo pribudlo medzi nezamestnaných hneď, keď sa pandémia rozvinula, sa drží, darí pomerne dobre stabilizovať ten vývoj tej nezamestnanosti, ale si myslím, že to je len dočasné. Najhorší stav môže nastať vtedy, keď prestane akákoľvek kompenzácia na udržanie pracovného miesta a potom môže tá vlna prísť, že sa jednoducho budú ľudia musieť hlásiť na úradoch, lebo už nebudú pre niektorých zamestnávateľov zaujímaví, aby ich ďalej v tomto smere držali. No a nehovoriac o tom, že od 1. januára, čo sa týka zamestnávateľov, veľmi vnímajú a čakajú na to zázračné slovíčko, ktoré sa volá kurzarbeit. Áno, podporili sme aj my ministra Krajniaka s tým, že o dva mesiace posunú predĺženie prvej pomoci, logicky. Kurzarbeit je 60 %, prvá pomoc je 80 %, prečo by sme to nemali podporiť? Vnímame ten rozdiel, no len rozdiel je v tom, že budeme zajtra a pozajtra preberať rozpočet a v rozpočte je na kurzarbeit vyčlenených 16,5 milióna. Na jeden mesiac to nevydrží podľa tých očakávaní, čo v tomto prípade zamestnávatelia majú. Dobre, však je tam aj nejaká rezerva, ale myslím si, že to bude minimálne stovka, ktorá bude potrebná, myslím teraz miliónov, na riešenie tejto problematiky. Minimálne také sú očakávania zamestnávateľov. No a čo je najhoršie, my nereagujeme na zdražovanie, neriešia sa dopady na ľudí a neprijímajú sa protiopatrenia k zdražovaniu. Preto sme tu aj dnes, aby sme do istej miery tento problém riešili. Odmietli ste nás, keď sme chceli rokovať na mimoriadnych schôdzach o tomto. Veď to mala byť riadna konštruktívna debata, kde by sme boli bývali spoločnou debatou dospeli k nejakým riešeniam, ktoré by sa potom odporučili exekutíve, aby boli prijaté. Nič viacej, nič menej. Nechápem, prečo je obava aj o takúto diskusiu, pretože tá diskusia by mala celkom logické jednoducho vyústenie. A pre nás je v tejto chvíli dôležité, a preto hľadáme tú cestu, keď sa toto neudialo, aby sme prijali nejaký záver, ktorý bude súbežne, a zopakujem to ešte raz, riešiť obidve pandémie, aj COVID-19, aj zdražovanie a chudobu z toho vyplývajúcu, ktorá sa na nás valí. To nevidí takto opozícia, takto to vidia ľudia z hľadiska štatistík a prieskumov a je to treba jednoducho vnímať a brať veľmi vážne. No, čo sa týka nejakého hodnotenia doteraz, treba povedať, že prepadáte, dámy a páni, vláda, čo sa týka zvládnutia tretej vlny COVID-u. Chýbajú systémové opatrenia v zdravotníctve, jednak personálne, jednak technické. Nezvládli ste pripraviť verejnosť na tretiu vlnu. No a lož má jednoducho krátke nohy, podviedla nás aj pani prezidentka, aj pán premiér, aj pán minister, keď tvrdili, ako sme dobre na tretiu vlnu pripravení. No nie sme. Teraz to je jednoducho vidieť, pretože viaceré opatrenia, ktoré sa mali prijať, sa neprijali. Naopak, pustili sme ľudí zo zdravotníctva, aby odišli za lepšími podmienkami niekde mimo alebo do predčasného dôchodku, pretože neboli schopní ďalej zvládať to prostredie a tú namáhavú prácu, ktorá tam jednoducho je. Preto si dovolím povedať, že tá situácia je taká, ako je teraz, pretože prijali sme a vidíme akési zlaté teľa, prepáčte mi za ten výraz, a to je očkovanie. My vnímame očkovanie ako veľmi potrebné. Ja sa hlásim, že som zaočkovaný, ale viete prečo? Lebo som si zhodnotil plusy a mínusy a rozhodol sa, že pre mňa je výhodnejšie sa dať zaočkovať. A toto je to, čo očakávame aj od našej verejnosti. Viete, ak tu niekto ponúka za základný cieľ očkovanie, tak sa mýli. Očkovanie je len prostriedok, veľmi dôležitý prostriedok, ako dosiahnuť ten cieľ, a to je zdravý občan. Preto absolútne odmietam delenie ľudí na zaočkovaných a nezaočkovaných, ale my ponúkame delenie na zdravých a chorých. Zdravým treba povedať, akú prevenciu majú udržiavať, čo majú prípadne brať na to, aby ostali naďalej zdraví, no a tých chorých treba liečiť. A to tu chýba. Liečenie absolútne nebeží, to je niekde, niekde úplne inde. A myslím si, že to je jedna zo zásadných chýb, pretože ak si niekto myslí, že niekde vo februári, v marci alebo neviem kde ustane tá druhá vlna, no príde štvrtá, piata a neviem koľká, my sa budeme musieť jednoducho naučiť žiť s tým COVID-om, a preto musí byť na to pripravené zdravotníctvo, musíme liečiť ľudí. Ak ich budeme liečiť, dosiahneme výsledky a nie nejaké krátkodobé, jednorazové, na mesiac, na dva, na tri, ktožvie ako ďalšie očkovanie, nakoľko nám budú veci garantovať, ale možno na ďaleko dlhšie obdobie. No a čo je najhoršie a možnože aj o tomto je tu, nemáme riešenia. Základné riešenie, ktoré ponúkame, a to v podstate už po druhýkrát, je motivácia. Motivácia v tomto prípade pre seniorov nad 60 rokov, akési riešenie s poukážkami, chvalabohu, že ste poukážky vypadli, lebo nejaké, nejaké priekupníctvo a veksláci... Ja som myslel, že to už je dávno za nami, desaťročia, že to je archaizmus. A videl som, že sa tu niekomu zaleskli oči v tejto miestnosti, keď sa povedali, že znova ideme priekupníctvo a proste veci, ktoré tu už dávno, dávno, desaťročia sú za nami, sa opäť ako vpustili znova do popredia, lebo vekslák, to naše deti už pomaly to slovo ani nepoznajú, čo znamená. Treba povedať jednu vec, že aj samotná vládna koalícia je nejednotná. To myslím, že bolo úplne jasne; pán minister, ja si osobne myslím, že vám dosť tí vaši kolegovia naložili včera v tej diskusii. Niektoré tie vyjadrenia, vystúpenia a diskusia boli veľmi-veľmi tvrdé. A to vyjadrenie po tom kompromise, ktoré som tu počul, nebudeme to obhajovať, radšej sa k tomu nebudeme vyjadrovať, no, to je také trpenie niečoho. To znamená, to zďaleka nie je presvedčenie toho, že sa prijíma niečo, čo naozaj ľuďom pomôže. No a otázky, že opozícia nepomohla, opozícia okráda dôchodcov aj tým teraz, že takéto niečo nepodporí, myslím, že k tomu netreba veľa hovoriť. Ja by som vedel vyrátať súčet vecí, a to je od začiatku, začiatku, začiatku vládnutia tejto koalície, čo sa prijalo proti dôchodcom. Nezmyselne, nepochopiteľne, ale prijalo. Treba povedať, že to nie je nový pokus. Bola tu lotéria, ktorý bol pokus, zo začiatku ho pán minister komunikoval ako motiváciu, už potom dokonca to bolo poďakovanie, no ale chýba mi, že by sa zhodnotila efektívnosť tohto opatrenia, pretože myslím si, že jednoducho veľká nebola, aspoň čísla a štatistiky tomu nevelia. No, pán minister, aj nám ste, opozícii, riadne naložil, do bastardov a ešte aj ďaleko sprostejších výrazov, ktoré ste tu použil, v tom ste majster, to vám treba uznať, no ale zároveň ste na konci toho svojho vystúpenia volal opozíciu po spolupráci. To je absolútna schizofrénia. Nás netreba volať po spolupráci. Všetky protiepidemické návrhy zákonov, ktoré tu boli prijaté, opozícia podporila. Minimálne v tomto prípade budem hovoriť za klub strany SMER – sociálna demokracia. Veď my tu tiež žijeme a chceme žiť v prostredí, ktoré bude vyhovovať našim rodinám. (Prerušenie vystúpenia predsedajúcim.) Laurenčík, Milan, podpredseda NR SR Prepáčte, pán poslanec, na chvíľku. Chcel by som upozorniť pána poslanca Medveckého, aby si nasadil respirátor. Ďakujem veľmi pekne. Môžete pokračovať. Richter, Ján, poslanec NR SR Ďakujem pekne. Tu stačí na toto povedať jednu jedinú vec, pán minister, máte moc a z toho vyplýva aj zodpovednosť. Moci ste sa uchopili a zodpovednosť hádžete na opozíciu. Nepochopiteľné, neriešiteľné! Ja si myslím, že toto je úplne jasné, čo som povedal. My tvrdíme, a k tomu bude smerovať aj náš pozmeňujúci návrh, že pre seniorov netreba nejaké poukazy, ale reálne prostriedky. Snažil som sa pomenovať, prečo, z akých dôvodov. Je tu zdražovanie energií, potravín, jednoducho zdražovanie celého života, ktorý nás čaká tu na Slovensku, a preto prirodzene je vyjadrenie ľudí, že najväčšia obava je z chudoby. Tí seniori potrebujú tie prostriedky ihneď, aby sa vedeli pripraviť, aby prežili zimu, čo sa týka energií, no a vedeli sa pripraviť na to ďalšie obdobie, ktoré bude možno v prvých mesiacoch veľmi zaujímavé sledovať, kde to až pôjdu tie ceny, kde sa proste vyštverajú. Keď som povedal, že očkovanie áno, my ho vnímame, my ho podporujeme, nemáme s ním problém, ale nevidíme to ako cieľ, ale len ako prostriedok na dosiahnutie cieľa, tak sa k tomu jednoducho hlásime, ale voláme po systémových opatreniach, a tie sem neprichádzajú. Ja si dovolím povedať, že naša pripravenosť na tretiu vlnu je ešte horšia, ako bola na druhú. Sčasti je to aj logické, no odišlo 1 500 sestier, stovky lekárov, tí niekde chýbajú. Nakúpili sme techniku, dýchacie prístroje, no ale nemá ich kto obsluhovať. Preto to chce systémové zmeny, a preto je nevyhnutné možno sa vrátiť k takej základnej veci a, pán minister, ak by ste z týchto prostriedkov, o ktorých tu hovoríme od začiatku, o tých 500 miliónoch, povedal, že stovka má ísť na platy zamestnancov zdravotníctva, zdvihneme nie jednu, ale dve ruky. To je dôležité. To už bolo dávno potrebné, aby aj oni boli motivovaní, aby neutekali do Česka alebo niekde sem k susedom, kde majú ďaleko-ďaleko lepšie podmienky. No a treba povedať ešte jednu vec. Tie štatistiky hovoria, že za minulý rok COVID bola štvrtá z hľadiska poradia príčina úmrtí. My máme pred tým, pred tou štvrtou ešte ďalšie tri. Onkologické, kardiovaskulárne a ďalšie. Čoho sa obávam, čo bude s týmito tromi. Ja viem, že nebude problém z hľadiska štatistík hodiť všetko na COVID, ale ten problém môže byť ďaleko ďalekosiahlejší a tam bude potom trvať veľmi-veľmi dlho, pokiaľ dobehneme to, čo teraz týmto zameškáme. To znamená, za toto je komplexnejšie potrebné tieto veci vidieť. V Nitre som včera pozeral televíziu, celú neurologickú kliniku zatvorili a bude z toho veľké COVID oddelenie. No ale veď, preboha, neurológia je niečo veľmi dôležité, čo je potrebné dennodenne, každodenne, to bude niekde chýbať. Ja nie som proti tomu, aby sa vytvárali nové lôžka. Ale to musí byť premyslené, aby všetky tie základné úkony a medicínske odbory boli zachované, aby sa táto ochrana a liečba ľuďom jednoducho poskytovala. No a nedá mi, aby som predsa len nespomenul, viete, možno sa nám alebo vám v tomto prípade, predstaviteľom exekutívy, nedarí presviedčať ľudí o tom, aby sa išli zaočkovať. Neviem, či si z vás niekto postavil otázku prečo. Nie je to aj chyba autorít? Kto čo hovorí, kto presviedča a že nepresvedčí? Veď my si všetci dobre pamätáme, že to bolo tu v tejto miestnosti, keď sme pošliapali a porušili všetko, keď sem naši kolegovia pozitívni museli prísť a hlasovať. Veď to videl celý národ. To sa nedá vysvetliť, to sa udialo tu. Áno, pán minister, aj váš pobyt na tej svadbe, neviem, prečo to tak s radosťou ukazovali tie médiá, bez rúška, aj tých svadobčanov, tiež to asi nezanechalo dobrú stopu. No a som trvalo žijúci v Nitre. S počudovaním som sa pozeral na pána profesora, ako mu ide dobre čardáš na tom nočnom mulatčáku, ktorý popri nejakom školení v tej Nitre bežal. No ale ten pán profesor je naďalej členom tej expertnej skupiny, ktorá nám radí, čo máme a nemáme robiť. Kto tomu uverí? To sú také veľmi logické úvahy, ktoré je treba brať v úvahu, pretože ony sú jednoducho veľmi-veľmi dôležité. A tu nejde o to, či on zaplatí nejakú pokutu, alebo nezaplatí, ale že vôbec sa takéto niečo udeje, lebo sám nemôže byť presvedčený o tom, čo jednoducho hlása. A to vyzerá potom tak, že vodu káže, ale víno pije. Každopádne však pred záverom chcem aj z tohto miesta, aj v mene klubu poslancov strany SMER – sociálna demokracia vysoko oceniť a poďakovať všetkým zdravotníkom, ktorí vo veľmi ťažkých podmienkach vykonávajú veľmi-veľmi ťažkú prácu. Nie je dôležité, koho volia, do akého kostola chodia, ale dôležité je to, že pracujú a robia všetko pre to, aby v ťažkých podmienkach poskytli tú zdravotnú starostlivosť, ktorá sa od nich jednoducho očakáva. Možno je zaujímavé prečítať aj základný názor najsilnejšej, najväčšej organizácie na Slovensku, ktorým sú odbory. Vláda aj podľa predstaviteľov odborárskej obce rozhodla ísť cestou direktívnych rozhodnutí bez akýchkoľvek konštruktívnych rozhovorov. A to je jedna z príčin celospoločenského napätia. Jednoducho opäť nám chýba sociálny dialóg. Koľkokrát od začiatku a nástupu tejto novej vlády chýba ten sociálny dialóg. Každopádne si myslíme, že je nevyhnutné, aby aj z tohto miesta zazneli návrhy, ktoré by riešili ten súbeh vecí, to znamená, opakujem ešte raz, aby sme riešili aj jednu pandémiu, aj druhú pandémiu, a preto mi dovoľte, aby som prečítal pozmeňovací návrh, ktorý predkladajú poslanci strany SMER – sociálna demokracia. Citujem. Pozmeňujúci a doplňujúci návrh skupiny poslancov Národnej rady Slovenskej republiky k návrhu zákona, ktorým sa mení a dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov (tlač 808). Čl. I bod 1 znie: "1. Za § 30s sa vkladá § 30t, ktorý vrátane nadpisu znie: "§ 30t Jednorazová finančná pomoc pre seniorov. (1) Na zvládnutie protiepidemických opatrení a zmiernenie dôsledkov rastu cien sa v roku 2022 poskytne každej jednej fyzickej osobe, ktorá do konca roku 2021dovŕšila vek aspoň 60 rokov a má trvalý alebo prechodný pobyt na území Slovenskej republiky, jednorazová finančná výpomoc 500 eur. (2) Jednorazová finančná pomoc podľa ods. 1 sa oprávnenej fyzickej osobe poskytne do 31. januára 2022 prostredníctvom okresného úradu príslušného podľa trvalého alebo prechodného pobytu oprávnenej fyzickej osoby."." Koniec pozmeňovacieho návrhu. Ďakujem pekne, že ste si ma vypočuli.